32002R1633
L 247/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1633/2002 НА КОМИСИЯТА
от 13 септември 2002 година
за изменение на Регламент (ЕО) № 1429/2002 за установяване на подробни правила за прилагане на тарифните квоти за говеждо и телешко месо, определени в Регламенти (ЕО) № 1151/2002, (EО) № 1362/2002 и (EО) № 1361/2002 на Съвета за Естония, Латвия и Литва
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (1), последно изменен с Регламент (EО) № 2345/2001 на Комисията (2), и по-специално член 32, параграф 1 от него,
като има предвид, че:
(1)
Регламент (ЕО) № 1151/2002 на Съвета от 27 юни 2002 г. за установяване на някои отстъпки под формата на тарифни квоти на Общността за определени селскостопански продукти и за предвиждане на адаптиране, като самостоятелна и преходна мярка, на някои селскостопански отстъпки, предвидени в Европейското споразумение с Естония (3) откри определени годишни тарифни квоти за продукти от говеждо и телешко месо.
(2)
Регламент (ЕО) № 1429/2002 на Комисията (4) не определя подробни правила за прилагане на тарифната квота за месо от основата на диафрагмата (слабини) и на флейки, предвидена в Регламент (ЕО) № 1151/2002. Следователно е необходимо тази квота да бъде включена в Регламент (ЕО) № 1429/2002.
(3)
Трябва да се извърши адаптиране на условията, при които може да се подава заявление за издаване на лицензии.
(4)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1429/2002 се изменя, както следва:
1.
В член 3, параграф 3, буква б) втора алинея се заменя със следното:
„За Естония се образуват три групи по следния начин:
група 1: кодове по КН 0201 и 0202,
група 2: код по КН 1602 50 10,
група 3: кодове по КН 0206 10 95 и 0206 29 91.“
2.
В член 3, параграф 3 буква в) се заменя със следното:
„в)
за всяка група от продукти заявлението за издаване на вносна лицензия трябва да се отнася за минимално количество от петнадесет тона продукти, без да се надвишава наличното количество, както е определено в член 2.“
3.
Член 4, параграф 1 се заменя със следното:
„1. Заявленията за издаване на лицензии могат да се подават само през първите дванадесет дни на всеки период, посочен в член 2. Въпреки това за периода от 1 юли до 31 декември 2002 г. заявленията за продукти, които са различни от месо от основата на диафрагмата (слабини) и на флейки с произход от Естония (включени в пореден № 09.4852), могат да бъдат подадени най-късно до 20 август 2002 г., а заявленията относно месото от основата на диафрагмата (слабини) и флейките - най-късно до 27 септември 2002 г.“
4.
Приложение I се заменя с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 юли 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 септември 2002 година.